**Acasă eşti tu**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Tu mergi lângă zorii dragostei mele,

eu merg lângă amurgul părului tău”

Octavian Paler

- Eu n-o să-ţi cer absurdul să-l conjugi

La viitor, vreau doar aceste clipe,

În piept vârtejul unei centrifugi

Separă nostalgii stereotipe.

Trăiesc această noapte ca şi cum

Ziua de mâine nici nu mai există...

Ating c-o picătură de parfum

Umărul drept. Sunt perfecţionistă,

Iubirea ta mi-e ultimul veşmânt

Şi sunt ca niciodată mai frumoasă,

De-aceea n-am să-ţi fac vreun legământ -

Când tu mă ţii în braţe sunt acasă.

- Eu nu mai am trecut, spre viitor

Am să pășesc doar dacă-mi ești aproape

Și mă închipui mag ori vrăjitor

Când lași un strop de rouă peste pleoape

Să-mi cadă-n fiecare asfințit,

Minute de iubire fără moarte

Să cânte orologiu răgușit -

Prezentul lângă tine nu se-mparte.

Acasă se traduce amândoi,

O clipă de lipsești, viața-i pustie,

Nisipul din clepsidră pentru noi

Curge ca rima într-o poezie.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015